Vestlensku karlaliðin úr leik í Powerade bikarnum Snæfell og Skallagrímur eru úr leik í Powerade bikarkeppni karla í körfubolta eftir að liðin biðu lægri hlut í leikjum sínum í gærkvöldi , þegar 16 liða úrslit bikarsins fóru fram . Snæfell lék gegn spútnikliði Hauka á útivelli í Hafnarfirði . Hólmarar höfðu yfirhöndina í fyrri hálfleik og komust mest 13 stigum yfir í miðjum öðrum leikhluta . Hafnfirðingar létu ekki deigan síga og söxuðu á forskot Hólmara fyrir hálfleik og var staðan þá 45 : 51 . Haukar bættu svo um betur og komust yfir í þriðja leikhluta og var staðan í lok leikhlutans 66 : 65 fyrir heimamenn . Gestirnir reyndu hvað þeir gátu til að ná forystunni á nýjan leik í lokaleikhlutanum en án árangurs . Lokatölur því 87 : 84 fyrir Hauka . Stigahæstur í liði Snæfells í leiknum var Bandaríkjamaðurinn Vance Cooksey með 27 stig . Á eftir honum komu síðan Pálmi Freyr Sigurgeirsson með 15 , Stefán Karel Torfason 13 , Sigurður Á. Þorvaldsson 12 , Finnur Atli Magnússon 9 , Sveinn A. Davíðsson 5 og Kristján P. Andrésson 3 . Í Borgarnesi tóku Skallagrímsmenn á móti liði Þórs frá Þorlákshöfn . Nokkuð jafnt var með liðunum í fyrri hálfleik en Skallagrímsmenn voru þó skrefinu framar og leiddu lengstum . Undir lok annars leikhluta sigu Sunnlendingar hins vegar fram úr og höfðu yfir í hálfleik 51 : 48 . Borgnesingar komu heillum horfnir til leiks í seinni hálfleik og fylgdust með Þórsurum raða niður hverri körfunni á fætur annarri . Ráðaleysi var í vörn og sókn heimamanna sem gestirnir nýttu sér óspart . Staðan að loknum þriðja leikhluta var 83 : 66 . Sama lánleysi var allsráðandi í lokaleikhlutanum hjá heimamönnum og urðu lokatölur 108 : 80 . Orri Jónsson var stigahæstur í liði Borgnesinga í leiknum með 16 stig en á eftir honum kom Grétar Ingi Erlendsson með 14 . Þá skoruðu Egill Egilsson 12 , Oscar Bellfield 11 , Trausti Eiríksson og Davíð Guðmundsson 9 hvor , Sigurður Þórarinsson 5 , Ármann Vilbergsson 3 og Davíð Ásgeirsson 1 . Liðið lék án Páls Axels Vilbergssonar í leiknum .